Metoda *forum teatar* u nastavi biologije

U ovom tekstu je predstavljena primjena metode forum teatra kroz nastavni sadržaj biologije u prvom razredu gimnazije po eksperimentalnom programu *Škola za život*. Poseban naglasak je stavljen na nastavnu cjelinu ekosustavi mora i oceana unutar koje je ostvarena primjena ovog koncepta.

**Koncept forum teatra**

Za razliku od tradicionalnog kazališta, odnosno tradicionalnog poimanja koncepta kazališta u kojem glavnu riječ vodi osoba koja je na sceni (glumac) i gdje je komunikacija jednosmjerna, forum teatar nastoji potaknuti i aktivirati gledatelje da argumentiraju, rješavaju situacije i izraze nezadovoljstvo prema postojećem stanju. Dakle, publika više nije pasivni promatrač, već aktivni sudionik događaja koji se odvija u određenom trenutku. Osnivač ovog koncepta Augusto Boal smatra da tradicionalno kazalište, kao i tradicionalni sustav obrazovanja, razdvaja ljude na one koji imaju pravo govoriti i one koji su pasivni slušaoci i čekaju da čuju što drugi imaju za reći. Tehnika primjenjivog kazališta odnosno forum teatra zadnjih je godina vrlo aktualna i koristi se u radu s mladima. Kod učenika potiče samokritičnost, razvijanje socijalnih vještina, razvoj empatije i nudi mogućnost stvaranja određenih modela za rješavanje problema u stvarnosti. Igranjem uloga sudionici upoznaju jedni druge, preuzimaju odgovornost i izmjenjuju stavove, sve kako bi svojim vještinama nastojali postići zajedničko rješenje unutar grupe.

**Primjena forum teatra kroz nastavu biologije**

Nastavni sadržaj iz biologije po eksperimentalnom programu u prvom razredu gimnazije nudi plodno tlo za primjenu metode forum teatra. Naime, uz široku mogućnost međusobnog povezivanja ekoloških sadržaja, postoje brojni pojmovi koji se mogu obraditi na način da ih se poveže sa realnim primjerima iz prakse (Utjecaj čovjeka na ekosistem, plastika u Jadranskom moru, invazivne vrste...).

Nakon uvoda u cjelinu ekosustavi mora i oceana, zajedno s učenicima rasporedio sam stolice u učionici u veliki krug. Unutar samog kruga ostavili smo dovoljno mjesta za igranje uloga i razvoj događaja. Nakon što smo svi sjeli u krug, na veliki bijeli hamer papir napisao sam naslov *Jadran – more promjena* i postavio ga u sredinu kruga. Učenici su imali nekoliko minuta da razmisle koje su to negativne promjene zahvatile Jadransko more u zadnjih desetak godina i nakon toga slijedio je zadatak da svatko od učenika sa crvenim flomasterom na bijeli hamer papir u sredini kruga napiše pojavu koja po njegovom mišljenju negativno utječe na Jadransko more. Uz već uobičajene odgovore poput onečišćenja, nafte, otpada, na hamer papiru našli su se još i mikroplastika, prelov ribe, invazivne vrste, globalno zatopljenje, betoniranje obale. U cijelu tu priču sada se uključuje nastavnik kao moderator događaja koji nastoji učenicima približiti te pojmove. Navedeni pojmovi povezuju se na način da se traži uzročno-posljedična veza.

*Primjer 1* : Nove riblje vrste u Jadransko more dolaze zbog postupnog povećanja temperature morske vode zbog globalnog zagrijavanja. Neke od tih vrsta pronađu slobodnu ekološku nišu i postaju invazivne, te na taj način negativno utječu na ekosistem i na zdravlje ljudi.

*Primjer 2* : Mikroplastika nastaje usitnjavanjem većih komada plastike u moru pod utjecajem sunca, valova i vjetra. Mikroplastika se potom nakuplja u morskom sedimentu te veže na sebe različite toksične tvari koje potom ribe zamjenjuju za hranu i na taj način ulazi u prehrambeni lanac koji uključuje i ljude.

*Primjer 3* : Razvojem turizma na obalama Jadranskog mora, povećava se i gradnja turističkih objekata. Dolazi do betoniranja obale i obalnog područja. Betoniranje obale negativno utječe na livade morske cvjetnice *Posidonia oceanica*. Uništavanjem livadi morskih cvjetnica smanjuje se i biološka raznolikost, jer su upravo livade poznate kao mrijestilišta mnogih morskih organizama i područja proizvodnje kisika.

Ono što je bitno u cijelom ovom procesu vođenja je da nastavnik nastoji sa zanimljivim pitanjima potaknuti učenike da sami dolaze do određenih zaključaka pri povezivanju pojmova, a da se što manje oslanjaju na nastavnika i njegovu povremenu frontalnu ulogu.

Drugi dio blok sata posvetio sam igranju uloga. U sredini kruga postavio sam kutiju u kojoj su se nalazili listići sa zadanim ulogama. Na svakom listiću jasno je opisan problem i označen broj aktera. Zadatak učenika koji je izvukao listić je da odabere osobu ili osobe unutar kruga koje će s njim odigrati zadanu ulogu. Zadatak ostalih sudionika forum teatra je da pogledaju i pažljivo poslušaju odigravanje uloga unutar kruga i nakon toga komentiraju situaciju, mijenjaju cijeli koncept situacije ili daju svoje prijedloge za poboljšanje.

*Primjer scenarija 1 (listić)*

Scenarij 1 : U Jadranskom moru se naglo proširila tropska invazivna vrsta ribe koja uništava gospodarski važne vrste riba za ljudsku prehranu. Okupili ste tim od 4 znanstvenika i krenuli na teren kako bi opisali novu tropsku invazivnu vrstu. Vaš je zadatak da opišete ekološke karakteristike te vrste, te predložite metode putem kojih bi vrstu pokušali ukloniti iz ekosistema. Održite kratku desetominutnu radionicu pred lokalnim ribarima.

Akteri : 4

Uloge : 4 znanstvenika

*Primjer scenarija 2 (listić)*

Scenarij 2 : Došao je novi koncesionar(vlasnik) koji želi najljepšu uvalu na otoku pretvoriti u sidrište sa dodatnim zabavnim sadržajima (kafići, restorani). Na dnu uvale nalazi se livada morske cvjetnice (*Posidonia oceanica*). Vi kao predstavnik stanovnika otoka i predsjednik/ica udruge za zaštitu prirode morate navesti razloge novom vlasniku uvale zašto baš na tom području nije dobro graditi objekte i marinu.

Akteri : 2

Uloge : Vlasnik/ica uvale, predstavnik/ica otočana

*Primjer scenarija 3 (listić)*

Scenarij 3 : Pred povjerenstvom za zaštitu mora morate održati 10-minutno predavanje o naglim promjenama koje se događaju u Jadranskom moru. Ispostavite sve negativne promjene koje se zadnjih desetljeća događaju u Jadranu i pokušajte predložiti mjere za smanjenje negativnih utjecaja.

Akteri : 2

Uloge : 2 biologa

**Evaluacija nastave**

Na kraju drugog nastavnog sata napravio sam kratku evaluaciju nastave. Kao pozitivne strane učenici su naveli učenje kroz aktivnu participaciju, kreativnost, mogućnost kreairanja realnih životnih situacija, lakše usvajanje nastavnog sadržaja. Kao glavni nedostatak korištenja ove metode naveli su to što nije primjenjiva u pojedinim područjima biologije ( Klasifikacija živih bića, mikroskopiranje, botanika...). Ono što sam htio postići ovom metodom je sljedeće :

* Razvijanje socijalnih vještina kod učenika (Javni nastup, iznošenje stavova)
* Razvijanje pozitivnog odnosa prema biljnom i životinjskom svijetu te okolišu koji nas okružuje
* Razvijanje svijesti o opasnostima koje prijete Jadranskom moru
* Razvijanje odgovornosti i kritičkog mišljenja

*"Svijet je pozornica na kojoj svako igra svoju ulogu."* W. Shakespeare